
Újraélt örökség

2011– ben a romániai Libánfalva melletti fennsíkon régészek egy Traianus korabeli római őrtorony romjait, nyomait tárták fel, mely a limes védműrendszer Dacia tartománybeli szakaszának őrpontja lehetett. A 2013. évi Tdk egyetemi fordulójában a pályamunkák célja egy romnéző kilátó megalkotása volt.
A tárgyi, kézzel fogható emlékanyag csupán töredéke annak a kulturális örökségnek, amit a rómaiak ránk hagytak. Azonban önmagában a feltárt őrtorony köveinek, földsáncainak látványa nem hozza közelebb, nem teszi érthetőbbé, átélhetőbbé a római limes szellemét.
Személyes véleményünk, hogy a hely szelleme, a helyhez kötődő emlék rejti az igazi kulturális értéket. Ennek, a csak erre a helyre jellemző géniusznak, a megélése adhatja azt az élményt ami által az ide látogató személyesen megtapasztalt értékekkel gazdagodhat.
A tervezett kilátó-emlékhelyben egy olyan dramaturgiájú utat igyekeztünk létrehozni, mely során a kézzel foghatótól, az emlékkel való fizikai, materiális kapcsolattól, a szellemi szinten megélt párhuzamig juthatunk el. Egy teret melyben a majd 2000 éves kövek tovább élhetnek.
Az építmény egyaránt merít a helyi, erdélyi építészetből, kultúrából és a Római Birodalom erődítményeinek építészetéből. Ezáltal, akárcsak a II. században itt, a Római Birodalom katonáiként őrszolgálatot teljesítő, helyben élő emberek, képes reprezentálni mind a helyi, mind a valahai római limes kulturális és építészeti vonásait.
Olyan emlékhely megtervezése volt tehát a célunk, mely egyaránt összeköti a helyi, érintetlen természeti panorámát a római limes tárgyi, és szellemi örökségével. Az általunk tervezett építmény méltó teret igyekszik biztosítani az emlékezésnek, megőrzi a majd 2000 éves hely emlékét, ugyanakkor lehetőséget ad arra, hogy a ma embere átélhesse mindazt amit egykoron a torony őrei. Ezáltal élhetjük újra a római limes ránk maradt, igazi kulturális örökségét.



